**SØK 3007, høst 2017**

**Kandidat 10028, karakter A**

Oppgave 1

Det kan argumenteres for at offentlig sektor blir ’for stor’ fordi offentlige etater (agencies) kan utnytte en informasjonsfordel i forhold til velgerne/ politikerne. Gjør rede for denne informasjonsfordelen og vis hvordan den kan bidra til ’for stor’ produksjon av offentlige goder. Drøft hvordan politiske myndigheter kan begrense problemet.

Oppgave 2

Det hevdes at skattekonkurranse begrenser myndighetenes mulighet til å finansiere offentlig sektor. Vis hvordan skattekonkurranse mellom kommuner kan gi ’for lavt’ skattenivå når kommunene finansieres av skatt på et mobilt skattegrunnlag som kapital. Drøft løsninger på dette problemet.

Oppgave 1 beskriver en situasjon med informasjonsproblem hvor prinsipalen (myndighetene) ikke kjenner kostnadene (høy eller lav) ved agentens (offentlig etat) produksjon av kollektivt gode. Kandidaten gir ryddig presentasjon av settingen, grunnleggende modell, og insentivproblemet. En etat som har lav kostnad vil ha insentiv til å framstille seg som høy kostnad for å få størst mulig budsjett. Kandidaten utleder en optimal kontrakt som tar hensyn til deltagerbetingelse og seleksjonsbetingelse og viser hvordan en slik informasjonsrente gir optimal produksjon av kollektivt gode. Fremstillingen og forståelsen er presis og god hele veien.

Oppgave 2 handler om skattekonkurranse mellom to kommuner finansiert med skatt på kapital. Kandidaten viser igjen god framstilling av grunnleggende modell og klargjør kommunenes reaksjonsfunksjoner som gir grunnlag for en Nash-likevekt. Diskusjonen viser god forståelse av problemet - Nash-likevekten gir ’for lavt’ skattenivå.

Kandidatens styrke er presis framstilling og bruk av sentrale analysemodeller i pensum med god forståelse. Det faglige nivå holder god A. Det kan være rom for å slå seg mer løs med bredere vurderinger av både styringsproblemet overfor byråkrati og fiskal konkurranse.

Jørn Rattsø